Ә сез вакытлы матбугатка языласызмы? (Сораштыру)

	Татарстанда икенче ярты еллыкка язылу нәтиҗәләре буенча газета-журналларның тиражы 36,8 процентка кимегән. Бу хакта “Татарстан почтасы”ннан хәбәр итәләр. Вакытлы матбугатны тараткан өчен почта хезмәтенең бәяләрне арттыруын инде хәбәр иткән идек. Белгечләр фикеренчә, тиражлар кимү, беренче чиратта, нәкъ менә шуңа – бәянең кисәк артуына бәйле. Икенче сәбәп – Интернетның киңрәк тарала баруы. 	 2013 елда Россиядә Интернет кулланучылар саны 5 миллионга арткан, ә яздырып алына торган газета-журналлар саны 5 миллион данәгә кимегән. Ә сез вакытлы матбугатка языласызмы?

Раиф УСМАНОВ, “Ирек мәйданы” газетасы баш мөхәррире:

– Тиражларның  ки­мүен газета-журнал таратуга бәянең кисәк кенә артуыннан күрәм. Моңарчы бер чама гына барган укучылар саны бер яртыеллыкта гына кисәк кими алмый. Ярты елда Интернет куллану да алай кинәт арт­мый, ул арада гына ке­шеләрнең аңы да үзгәрми. 2-3 данәгә генә кимесә, аңлашылыр иде. Ә бу – массакүләм кимү. Шуңа күрә монда сәбәп бер­дәнбер: бәяләрнең кисәк артуы. Җәйге язылу чорында болай да тираж кими торган гадәт бар. Инде арттырсалар да, көз көне арттырырга кирәк иде. Әмма кеше газета-журнал укудан туктады дигән сүз түгел бу. Татарстан элек-электән иң күп газета-журнал укучы рес­публика булды. Элек 5-6 басмага язылучылар хәзер 2-3не генә алдыра башлагандыр. Үзебезнең укучыларга анкета тараткан идек. Анда “Ничә газетага языласыз?” дигән сорау да бар иде. Бер меңнән артык җавап килде. “Бер генә газета алдырабыз”, – диючеләр 8-9 гына кеше булды. Үземә килгәндә, газеталарны миңа кулга тотып укырга кирәк. Шуңа күрә күпчелек татар газета-журналларын, төп рус басмаларын өйгә алдырам. Балалар үскәч укыр дип, “Ялкын”, “Сабан­туй” журналларын туплап барам. Телевизор карамыйм, хәбәрләр белән Интернеттан да танышам.

Дания ВӘЛИӘХМӘТОВА, Ютазы районы Акбаш авылы, пенсиядәге укытучы:

– Бик күп газета-жур­налга язылабыз. Журналлардан “Сөембикә”, “Мәга­риф”, “Гаилә һәм мәктәп”, “Сабантуй”, “Чын мирас”, газеталардан “Татарстан ­яшьләре”, “Ватаным Татарстан”, “Ачык дәрес”,  үзебез­нең район газетасын, “Акчарлак”, “Ирек мәйданы”н алабыз. Инде күп еллардан бирле шулай. Мин укытучы булып эшләдем. Газета-журнал­ларны һәрвакыт эшемдә кулландым. Тәр­бия сәгать­ләрен үткәргән­дә дә кирәк булды. Газета те­гелмәләре мәктәптә саклана. Аларны кирәк вакытта укучылар да карый. Ирем дә укытучы, ул да укып бара. Барысын да, Аллага шөкер, вакытында ките­рәләр. Быел бәяләр артканчы ташламалы язылу булды. Күбесенә шул вакытта язылып калдым. Ә ташлама булмаганнарына яңадан язылдым. Барысы­ның бер­гә бәясе 4 мең сумнан артыграк булды.

Хәния ФӘРХИ, җырчы:

– “Татарстан яшьләре”, “Вечерняя Казань”, “Мә­дәни җомга” газеталарын алам. Шушы өчесенә һәр­вакыт язылам. Шуңа күрә миндә һәрвакыт кирәкле мәгълүмат бар. Безнең буын олыгая бара. Ә газета-журнал уку күбрәк безнең буынга хас бит. Балалар  Интернетта утыра. Тиражлар шуңа күрә кими дип уйлыйм. Интернеттан мәгъ­лүмат алмыйм. “ВКонтакте” сайтында сәхифәм бар. Анда композиторлар, җыр­чылар белән аралашу өчен керәм. Юлда йөргән­дә укырга бик яратам. Үзем бе­лән юлга журналлар алам.

Лениза САФИУЛЛИНА, студент:

– Газета-журналлар алдырмыйм. Авылда өйгә килә безнең. Әти-әниләр укый. Мин дә кайткан вакытта кайберләрен караштырам. Телефон да, планшет та Интернетка тоташкан. Шуңа күрә төп яңалык­лар белән социаль челтәр­ләрдә танышам. Минемчә, татар газета-журналла­ры­на заманчарак булырга кирәктер. Кайберләрен Ин­тернетта табып та булмый бит.  

Ватаным Татарстан

	№ 99 | 12.07.2014	


